b'\n_START_ARTICLE_\nVatikanstaten\n_START_SECTION_\nHistorie\n_START_PARAGRAPH_\nKirkestatens historie g\xc3\xa5r langt tilbake, og var tidligere en stor, verdslig stat som omfattet hele Midt-Italia. Da Italia ble samlet i 1861, ble mesteparten av Kirkestaten en del av den nye statsdannelsen, men ved hjelp av milit\xc3\xa6r st\xc3\xb8tte fra keiser Napoleon III, beholdt paven kontroll over Roma og n\xc3\xa6rmeste omegn (Latium). De franske troppene ble trukket ut under den Den fransk-pr\xc3\xb8yssiske krig i 1870, og italienske soldater rykket inn og okkuperte byen. 13. mai 1871 vedtok den italienske stat den s\xc3\xa5kalte Garantiloven som skulle sikre pavens ukrenkelighet innen Vatikanet og gi ham visse rettigheter, blant annet retten til eget diplomati og livgarde gjennom Sveitsergarden._NEWLINE_Kirken nektet \xc3\xa5 anerkjenne Garantiloven da den mente at den m\xc3\xa5tte v\xc3\xa6re uavhengig av enhver politisk og verdslig myndighet i sitt \xc3\xa5ndelige virke. Pave Pius IX isolerte seg i Vatikanet og betraktet seg selv som \xc2\xabfanget p\xc3\xa5 Vatikanet\xc2\xbb. Det italienske herred\xc3\xb8mmet over Roma ble ikke anerkjent av pavestolen f\xc3\xb8r i 1929. Da undertegnet pave Pius XI og Mussolini den s\xc3\xa5kalte Lateranoverenskomsten. Samtidig anerkjente Italia Vatikanstaten som en egen stat._NEWLINE_Staten er suveren og paven er overhode. Vatikanstaten er p\xc3\xa5 bare 0,44 kvadratkilometer og har heller ikke innen dette omr\xc3\xa5det full jurisdiksjon; italiensk politi har ansvar for lov og orden i omr\xc3\xa5det, som har godt under tusen innbyggere. P\xc3\xa5 tross av st\xc3\xb8rrelsen har den sine egne euro-mynter, eget postvesen, radiokanalen Vatikanradioen, tv-kanalen CTV og avisen L\'Osservatore Romano. Den har ogs\xc3\xa5 en liten jernbanestasjon like bak Peterskirken, og 862 meter med jernbane. Den er knyttet til linjen mellom Roma og Viterbo, men brukes i dag bare til godstrafikk._NEWLINE_Sveitsergarden best\xc3\xa5r av 100 gardister. Garden, som er pavens personlige livvakt, oppstod p\xc3\xa5 1500-tallet, da sveitsiske leiesoldater var vanlige. N\xc3\xa5 m\xc3\xa5 alle som vil v\xc3\xa6re med i sveitsergarden b\xc3\xa5de v\xc3\xa6re av sveitsisk nasjonalitet og bekjenne seg til den katolske tro. I tillegg er man helst fra syd i Sveits, og sveitsisk f\xc3\xb8rstegangstjeneste b\xc3\xb8r v\xc3\xa6re fullf\xc3\xb8rt. (Under perioder uten pave (noe som betegnes med uttrykket "sede vacante", "setet er tomt") er Sveitsergardens oppgave \xc3\xa5 sikre at kardinalene f\xc3\xa5r anledning til \xc3\xa5 utf\xc3\xb8re sin plikt uten ytre p\xc3\xa5virkninger eller trusler.)_NEWLINE_Av kjente bygninger i Vatikanstaten er Peterskirken den mest kjente. Den er den nest st\xc3\xb8rste kirkebygningen i verden og er bygget over apostelen Peters grav. Andre kjente bygninger er Vatikanbiblioteket og Vatikanmuseene. Petersplassen foran Peterskirken er ogs\xc3\xa5 sv\xc3\xa6rt kjent._NEWLINE_Paven styrer i prinsippet Vatikanstaten eneveldig. Han er ogs\xc3\xa5 den katolske kirkes \xc3\xb8verste leder. If\xc3\xb8lge katolsk l\xc3\xa6re er paved\xc3\xb8mmet innstiftet av Jesus Kristus selv (Matt. 16, 13-19). Kort tid etter hans d\xc3\xb8d stod Peter frem som leder (biskop) for den kristne menigheten i Roma. Tradisjonen tro var Romas biskop hele den kristne kirkes \xc3\xb8verste leder. Etter hvert ble Romas biskop kalt pave. Ordet pave betyr kort og godt far._NEWLINE_Som leder for den katolske kirke m\xc3\xa5 paven klargj\xc3\xb8re viktige trossp\xc3\xb8rsm\xc3\xa5l. N\xc3\xa5r kirken gjennom paveembetet definerer viktige l\xc3\xa6resp\xc3\xb8rsm\xc3\xa5l, f.eks dogmer, ex cathedra ansees avgj\xc3\xb8relsen som ufeilbar._NEWLINE_Paven har to krevende embeter, han er b\xc3\xa5de statsoverhode i Vatikanstaten og overhode for Den katolske kirke. Vatikanstaten er verdens minste stat, men langt ifra den minst kjente, og den er blitt et popul\xc3\xa6rt turistm\xc3\xa5l. Som et kuriosum kan nevnes at Italias ambassade i Vatikanstaten ligger i Roma, utenfor Vatikanstaten. Dette er den eneste ambassaden i verden som ligger i samme land som den representerer. _NEWLINE_If\xc3\xb8lge Lateranoverenskomsten kan heller ikke samme ambassad\xc3\xb8r v\xc3\xa6re akkreditert Italia og Den hellige stol; Norges diplomatiske representasjon  til Vatikanet er f\xc3\xb8lgelig ikke noe som h\xc3\xb8rer under ambassaden i Roma, men ivaretas av Norges ambassade i Bern, Sveits.\n_START_SECTION_\nPolitikk og administrasjon\n_START_PARAGRAPH_\nPaven, som velges av og blant det hellige Kardinalkollegiet for livstid ut\xc3\xb8ver i prinsippet all myndighet innen Vatikanstaten og i administrasjonen av kirken mer allment. Administrasjonen av Vatikanstaten tar imidlertid lite av pavens tid. Det meste av denne oppgaven er delegert til en pavelig kommisjon p\xc3\xa5 sju kardinaler, som igjen leder en stab av legmenn, som er ledet av en spesialdelegat. Det meste av pavens tid g\xc3\xa5r med til \xc3\xa5 lede pavestolen, alts\xc3\xa5 kirken. I dette arbeidet assisteres han av et kollegium og det kirkelige byr\xc3\xa5krati, den romerske kurie med over 3000 geistlige og ikke-geistlige ansatte._NEWLINE_Kurien har b\xc3\xa5de lovgivende, ut\xc3\xb8vende og d\xc3\xb8mmende funksjoner. Det f\xc3\xb8rste ut\xc3\xb8ves av ni kongregasjoner, hver ledes av en prefekt. Her har det v\xc3\xa6rt en viss demokratisering siden 1967, ettersom biskopen til dels har f\xc3\xa5tt anledning til \xc3\xa5 v\xc3\xa6re til stede. De ut\xc3\xb8vende funksjoner er lagt til ulike sekretariater og kommisjoner. Viktigst av disse er stats-sekretariatet, som fungerer som et slags statsministerium. Det ledes av en kardinal. De d\xc3\xb8mmende funksjoner knyttet til samvittighetssp\xc3\xb8rsm\xc3\xa5l, sp\xc3\xb8rsm\xc3\xa5l om oppl\xc3\xb8sninger av ekteskap og sp\xc3\xb8rsm\xc3\xa5l om formulering av petisjoner ut\xc3\xb8ves av ulike tribunaler, alle ledet av kardinaler. Forfremmelser og utnevnelser i kurian er sterkt preget av nettverk og forbindelser, den domineres helt av italienere._NEWLINE_I tillegg til den 130 mann store politistyrken Corpo della Gendarmeria dello Stato della Citt\xc3\xa0 del Vaticano bidrar Sveitsergarden til Vatikanstatens sikkerhet, mens italiensk politi deltar i kriminaletterforskning.\n_START_SECTION_\nN\xc3\xa6ringsliv\n_START_PARAGRAPH_\nInntektskildene er i sin helhet knyttet til forvaltning av gaver (f.eks. de s\xc3\xa5kalte peterspenger), renter av investeringer og annen finansiell virksomhet, samt salg av publikasjoner, frimerker og inngangspenger til museene. Ved inngangen av 1990-\xc3\xa5ret var Vatikanets \xc3\xb8konomi i store vanskeligheter blant annet som f\xc3\xb8lge av bankskandaler og d\xc3\xa5rlig tilsyn med \xc3\xb8konomien i 1980-\xc3\xa5rene. Representanter for den katolske kirke over hele verden m\xc3\xb8ttes i 1991 for \xc3\xa5 diskutere muligheten for \xc3\xa5 st\xc3\xb8tte Vatikanets \xc3\xb8konomi. I 1993 kunne man imidlertid, for f\xc3\xb8rste gang p\xc3\xa5 23 \xc3\xa5r, fremvise et lite overskudd i statsregnskapet.\n_START_SECTION_\nFotball\n_START_PARAGRAPH_\nVatikanstaten har en fotballiga for menn, som heter Vatican City Championship (Campionato della Citta Vaticano), som ble etablert i 1972. Seriemester i 2017 ble FC Santos. De beste spillerne deltar ogs\xc3\xa5 p\xc3\xa5 Vatikanstatens landslag (Selezione di calcio della Citt\xc3\xa0 del Vaticano), som spiller vennskapskamper. Gianfranco Guadagnoli, er dommeren for laget. Landets fotballforbund, Federazione Vaticanese Giuoco Calcio, er ikke medlem av FIFA. _NEWLINE_I 1985 ble det ogs\xc3\xa5 etablert en annen serie, Coppa Sergio Valci, og vinneren av denne serien m\xc3\xb8ter vinneren av Campionato della Citta Vaticano hvert \xc3\xa5r, i finalen Supercoppa ACDV.\n_START_SECTION_\nAnnet\n_START_PARAGRAPH_\nI 2013 etablerte Vatikanstaten sitt eget cricketlag, under navnet St. Peter\'s Cricket Club.'